Tidens Leksikon

Tidens Leksikon er et norsk konversasjonsleksikon, utgitt i seks bind i årene 1975-1976 av Tiden Norsk Forlag. Redaktører for verket var Einar Gerhardsen, Odd Højdahl og John Sanness. 

Oppslagsverket var i likhet med Arbeidernes Leksikon et produkt av arbeiderbevegelsen, men med et ganske ulikt politisk ståsted. Utgitt på et Arbeiderparti- og LO-eid forlag, med kjente AP-navn som redaktører og mange AP-navn blant skribentene framsto Tidens Leksikon som et prosjekt solid rotfestet i sosialdemokratiet. 

Blant de mest kjente skribentene kan nevnes Karl Evang (om narkotika), Per Chr. Løken (om kjerneenergi), Bjørn Tore Godal (om AUF), Knut Frydenlund (om NATO og norsk utenrikspolitikk) - samt Gro Harlem Brundtland, Pål Bang-Hansen, Jon Bing og Åse Gruda Skard.

Tidens leksikon var rikt illustrert, og brakte avanserte visuelle framstillinger i form av transparente «flerlagsbilder», der man ved hjelp av presentasjoner i celluloid kunne bekrive kompliserte innretninger som raketter og romfartøyer ved å vise både overflate og innholde. Det skilte seg også ut ved å presentere såkalte «storartikler», der kjente fagfolk skrev lengre, utdypende, om sentrale temaer.

Foruten bidragene fra de norske skribentene lente Tidens Leksikon seg tungt på oversatt materiale fra det svenske oppslagsverket Bonniers Konversationsleksicon, og kunne dra nytte av samarbeid med Bonnier Förlag og deres erfaring med produksjon av leksikon.

Referanser

Eksterne lenker 
   (Bind 1)
   (Bind 2)
   (Bind 4)

Oppslagsverk